Em Bebbi sy Jazz
Em Bebbi sy Jazz  isch en äidäägigs Dschääsfest z Baasel, wo sit 1984 jeedes Joor im August stattfindet. Mit sine 50'000 bis 70'000 Bsuecher ghöört s zu de grösste Dschääsaaläss in dr Schwiz. S Wort «Bebbi» im Naame isch dr Baasler Usdrugg für «Baasler».

Bim erste Em Bebbi sy Jazz im Joor 1984 häi 16 Grubbe an acht Blätz rund um s Hotel Basel Muusig gmacht. Hützudags si s mee as 70 Bänds, wo siibe Stunde lang an öbbe 30 Blätz vom säggsi am Oobe aa ufdräte. E Hufe vo de Formazioone si us dr Regioon, won e Hoochburg vom Dschääs in dr Schwiz isch; aber au Grubbe us em öiropäische Usland und us Übersee si verdräte. Verschiideni Schaner vo Dschääs wärde gspiilt: Ragtime, Dixie, Bebop, Blues, Funk, Latin, Swing, e Bigband spiilt uf dr Määrtblatzbüüni am Roothuus, Gospelchör singe in Kiirche, Jazzrock- und Streetbands dräte uf öffentlige Blätz und in Gasse uf und Gläinstgrubbe in Lokaal und Innehööf.  Daas alles spiilt sich am Spaalebärg und drum ume ab, in dr Groossbaasler Altstadt zwüschen em Fischmäärt, Haibärg und Noodlebärg bis zur Lienerdskiirche. D Uffüerige si gratis und d Veraastaltig wird dur Sponsore, Gönner und Biidrääg vo de Bäize wo mitmache, finanziert. D Organisazioon isch bis hüte eerenamtlig. 2013 het dr Ärnst Mutschler d Läitig vom Festival abgee.

Am Daag noch Em Bebbi sy Jazz het sich non e Dschääsaalass etabliert, d Benefizveraastaltig Em Bebbi sy Burgergmaind für e soziali Iirichdig, wo d Burgergmäind mithilft bim organisiere.

Litratuur 
 25 Jahre Em Bebbi sy Jazz. In: B wie Basel (Spezialusgoob). Spalentor Verlag, Baasel, August 2008, S. 4-39.

Weblingg 
 Website vo «Em Bebbi sy Jazz»
 «Em Bebbi sy Jazz» in dr Bilder-Datebangg vom Kanton Baasel-Stadt
 Basel Insider Website: Em Bebbi si Jazz

Fuessnoote 

Musikfestival
Musig z Basel
Veraastaltig z Basel